ମହାପ୍ରଭୁ ରତ୍ନବେଦୀକୁ ଫେରିବା ପୂର୍ବରୁ ସମ୍ପୂର୍ଣ୍ଣ ହେବ ଶ୍ରୀମନ୍ଦିରର ମୁଖ୍ୟ ତିନି ଦ୍ୱାରର ରୂପା ଛାଉଣି କାର୍ଯ୍ୟ । ଶ୍ରୀମନ୍ଦିରରେ ନାଭିକଟା ମଣ୍ଡପ ନିକଟରେ ଚାଲିଛି ରୂପା ଦ୍ୱାର କାର୍ଯ୍ୟ । ବେହରଣ ଦ୍ବାରର ପୁରୁଣା କବାଟକୁ କାଢ଼ି ମ୍ୟୁଜିଅମରେ ରଖାଯାଇଛି ।
ଶ୍ରୀମନ୍ଦିରର (ଫଟୋରେ) ଆଠଟି ଦ୍ୱାର ପାଇଁ ମୋ'ଟ ପ୍ରାୟ ଦୁଇ ଟନ୍ ଓଜନର ରୂପା ଲାଗିବ।
Share this:
ପୁରୀଃ ରଥ ଯାତ୍ରା ସରିବା ପରେ ରୂପା ଦ୍ୱାରରେ ଝଲସିବ ଶ୍ରୀମନ୍ଦିର । ମହାପ୍ରଭୁ ରତ୍ନବେଦୀକୁ ଫେରିବା ପୂର୍ବରୁ ସମ୍ପୂର୍ଣ୍ଣ ହେବ ମୁଖ୍ୟ ତିନି ଦ୍ୱାରର ରୂପାଛାଉଣି କାର୍ଯ୍ୟ । ଏଥି ପାଇଁ କାର୍ଯ୍ୟ ଜୋରସୋର୍ ଚାଲିଛି । ଭାରତୀୟ ପ୍ରତ୍ନତତ୍ତ୍ୱ ସଂସ୍ଥା (ଏ.ଏସ୍.ଆଇ.) ବି ଶ୍ରୀମନ୍ଦିରରେ ଯାଞ୍ଚ ଆରମ୍ଭ କରିଛି । ବଜ୍ରପାତରୁ ଶ୍ରୀମନ୍ଦିରକୁ ରକ୍ଷା କରିବା ପାଇଁ ନୀଳଚକ୍ରରେ ଲାଗିଥିବା ଆର୍ଥିଙ୍ଗ୍ ବ୍ୟବସ୍ଥାର ଯାଞ୍ଚ କରିବା ପାଇଁ ଆର୍ଥିଙ୍ଗ୍ ବିଶେଷଜ୍ଞ ବି ଆସି ଅନୁଧ୍ୟାନ କରିଛନ୍ତି ।
ଭାରା ବନ୍ଧାଯାଇଥିବା ଗର୍ଭଗୃହ, ନାଟମଣ୍ଡପ ଓ ଭୋଗ ମଣ୍ଡପରେ ସ୍ୱତନ୍ତ୍ର ବିଶେଷଜ୍ଞଙ୍କ ଦ୍ୱାରା ଯାଞ୍ଚ ପ୍ରକ୍ରିୟା କରାଯାଉଛି । ବେହରଣ ଦ୍ୱାରକୁ ଖୋଲାଯାଇ ସେହି ଦ୍ୱାରବନ୍ଧରେ ଷ୍ଟେନଲେସ୍ ଷ୍ଟିଲର ଫ୍ରେମ୍ ସ୍ଥାପନ କରିବା ପରେ ସେଥିରେ ବର୍ମାଟିକ୍ କାଠରେ ତିଆରି ହୋଇଥିବା ଦ୍ୱାରକୁ ସଂଯୋଗ କରାଯାଇଛି । ଏବେ ତା' ଉପରେ ରୂପା ଛାଉଣୀ କାର୍ଯ୍ୟ କରାଯିବା ନେଇ ପ୍ରସ୍ତୁତି ଚାଲିଛି । ଶ୍ରୀମନ୍ଦିରେ ଭିତରେ ମୁମ୍ବାଇର ସେନ୍ସ ଜିଓମାଟିକ୍ସ ଲିମିଟେଡ଼ର ଛଅ-ଜଣିଆ ଟିମ ଦ୍ୱାରା ଲେଜର୍ ସ୍କାନିଂ ବି କରାଯାଉଛି । ତା'ର ଡକ୍ୟୁମେଣ୍ଟେସନକୁ କେବଳ ଶ୍ରୀମନ୍ଦିର ପ୍ରଶାସନକୁ ହସ୍ତାନ୍ତର କରାଯିବ ।
"ଶ୍ରୀମନ୍ଦିରରେ ନାଭିକଟା ମଣ୍ଡପ ନିକଟରେ ଚାଲିଛି ରୂପା ଦ୍ୱାର କାର୍ଯ୍ୟ । ବେହରଣ ଦ୍ବାରର ପୁରୁଣା କବାଟକୁ କଢ଼ା ଯାଇ ତାକୁ ମ୍ୟୁଜିଅମରେ ରଖାଯାଇଛି । ସେହି ଦ୍ୱାର ବନ୍ଧରେ ଷ୍ଟେନଲେସ୍ ଷ୍ଟିଲ୍ ଫ୍ରେମ୍ ଲଗାଯାଇ ସେଥିରେ ବର୍ମାଟିକ୍ କାଠରେ ତିଆରି ଦ୍ବାରକୁ ଲଗାଯାଇଛି । ତା' ଉପରେ ରୂପା ଛାଉଣୀ କରାଯିବ । କାଠ କବାଟ ମନ୍ଦିର ଭିତରକୁ ଦକ୍ଷିଣ ଦ୍ୱାର ଦେଇ ନିଆଯାଇଥିଲା । ଦ୍ୱାର ଲଗାଯିବା ପୂର୍ବରୁ ଏହାକୁ ଷ୍ଟିଲ ଫ୍ରେମରେ କବାଟ ସାଇଜର ପ୍ଲାଇ ଦେଇ ପରୀକ୍ଷାମୂଳକ ଭାବେ ଲଗାଯାଇ ଦ୍ବାରକୁ ଖୋଲିବ ଓ ବନ୍ଦ ପ୍ରକ୍ରିୟା କରାଯିବ । ସେଥିରେ ସଫଳ ହେବା ପରେ ପ୍ଲାଇ ଖୋଲାଯାଇ ସ୍ଥାୟୀ ଭାବେ କାଠ କବାଟ ଲଗାଯିବ," କହିଛନ୍ତି ଶ୍ରୀମନ୍ଦିର ଉନ୍ନୟନ ପ୍ରଶାସକ ଅଜୟ ଜେନା ।
ଶ୍ରୀମନ୍ଦିର ପ୍ରଶାସକ କ୍ରିଶନ୍ କୁମାର ରୂପା ଛାଉଣି କାର୍ଯ୍ୟ ବିଷୟରେ କଥାବାର୍ତ୍ତା କରୁଛନ୍ତି ।
ସେ ଆହୁରି କହିଛନ୍ତି ଯେ ଜଣେ ଦାତାଙ୍କ ପକ୍ଷରୁ ବର୍ତ୍ତମାନ ସୁଦ୍ଧା ପ୍ରାୟ ୧.୨ ଟନ୍ ରୂପା ପହଞ୍ଚି ସାରିଛି । "ଆଠଟି ଦ୍ୱାର ପାଇଁ ମୋ'ଟ ପ୍ରାୟ ଦୁଇ ଟନ୍ ଓଜନର ରୂପା ଲାଗିବ। ବର୍ମାଟିକ କାଠରେ ଆଠଟି ଦ୍ୱାର ନିର୍ମାଣ କରାଯାଇଛି। ତା' ଉପରେ ଷ୍ଟିଲ୍ ଫ୍ରେମ୍ ଲାଗିବା ପରେ ଉତ୍କଳୀୟ ଶୈଳୀ ଡିଜାଇନରେ ପ୍ରସ୍ତୁତ ରୂପା ଚଦର ଲଗାଯିବ । ପ୍ରତି କବାଟର ଓଜନ ଦୁଇ ଟନ୍ ଲେଖାଏଁ କରି ଚାରି ଟନ୍ ରହିଛି । ଏଥି ପାଇଁ ଏ.ଏସ୍.ଆଇ.ର ବୈଷୟିକ ଟିମ୍ ଓ ରୂପା ଛାଉଣୀ ପାଇଁ ମୁମ୍ବାଇରୁ ଏକ ସ୍ୱତନ୍ତ୍ର ଟିମ୍ ଆସିଛି । ଏହି କାର୍ଯ୍ୟର ସମୀକ୍ଷା କରିବା ପାଇଁ ସେବାୟତ ପ୍ରତିନିଧିଙ୍କୁ ନେଇ ଗଠିତ ଏକ କମିଟି ଓ ଶ୍ରୀମନ୍ଦିର ବୈଷୟିକ କାର୍ଯନିର୍ବାହୀ ଅଧିକାରୀଙ୍କ ଉପସ୍ଥିତିରେ କାର୍ଯ୍ୟ ଜାରି ରହିଛି," କହିଛନ୍ତି ଜେନା ।
ଭୋଗ ମଣ୍ଡପ, ଜଗମୋହନ ଓ ନାଟ ମଣ୍ଡପର ଲେଜର୍ ସ୍କାନିଂ ପାଇଁ ଶ୍ରୀମନ୍ଦିର ପ୍ରଶାସନ ପକ୍ଷରୁ ଅନୁମତି ମିଳିବା ପରେ ଶ୍ରୀଗୁଣ୍ଡିଚା ଯାତ୍ରା ପର ଦିନଠାରୁ ଏ.ଏସ୍.ଆଇ. ପକ୍ଷରୁ ଲେଜର୍ ସ୍କାନିଂ ଆରମ୍ଭ କରାଯାଇଛି । ହେଲେ ଗର୍ଭଗୃହର ଲେଜର୍ ସ୍କାନିଂ ପାଇଁ ଅନୁମତି ଦିଆଯାଇନାହିଁ । ଏ.ଏସ୍.ଆଇ. ପକ୍ଷରୁ ଗର୍ଭଗୃହ ଯାଞ୍ଚ ହେଉଥିବା ବେଳେ ନାଟ ମଣ୍ଡପ, ଜଗମୋହନ ଓ ଭୋଗମଣ୍ଡପ ଆଦିକୁ ମୁମ୍ବାଇର ସେନ୍ସ ଜିଓମାଟିକ୍ସ ଲିମିଟେଡ଼ର ଛଅ-ଜଣିଆ ଟିମ୍ ଦ୍ୱାରା ଲେଜର ସ୍କାନିଂ କରାଯାଉଛି ।
"ଲେଜର୍ ସ୍କାନିଂର ଡକ୍ୟୁମେଣ୍ଟେସନକୁ କେବଳ ଶ୍ରୀମନ୍ଦିର ପ୍ରଶାସନକୁ ହସ୍ତାନ୍ତର କରାଯିବ । ଯେଭଳି ଏହାର ତଥ୍ୟ ସାର୍ବଜନୀନ ନ ହୁଏ ସେଥି ପ୍ରତି ଶ୍ରୀମନ୍ଦିର ପ୍ରଶାସନ ସ୍ୱତନ୍ତ୍ର ଗୁରୁତ୍ୱ ଦେଉଛି । ସବୁ କାର୍ଯ୍ୟ ଜୁଲାଇ ୨୨ ସୁଦ୍ଧା ଶେଷ କରିବାକୁ ନିର୍ଦ୍ଦେଶ ଦିଆଯାଇଛି । କାରଣ ଜୁଲାଇ ୨୩ରେ ନିଳାଦ୍ରି ବିଜେ ଅଛି । ମହାପ୍ରଭୁ ଘୋଷ ଯାତ୍ରା ଶେଷ କରି ରତ୍ନବେଦୀରେ ବିରାଜମାନ କରିବେ । ତେଣୁ ସେହି ସମୟରେ ସେଠାରେ କାର୍ଯ୍ୟ ଚାଲିଲେ ନୀତି ପ୍ରଭାବିତ ହେବ । ସେ ଦୃଷ୍ଟିରୁ ତ୍ୱରିତ ବେଗରେ କାର୍ଯ୍ୟ କରାଯାଉଛି," କହିଛନ୍ତି ଶ୍ରୀମନ୍ଦିର ସେବାୟତ କମିଟି ସଦସ୍ୟ ମାଧବ ପୁଜାପଣ୍ଡା ।
ଶ୍ରୀମନ୍ଦିର ବୈଷୟିକ କୋର୍ କମିଟିର ଯନ୍ତ୍ରୀ ଏନ୍.ସି. ପାଲ୍ କହିଛନ୍ତି ଯେ ଶ୍ରୀମନ୍ଦିରର ଗର୍ଭ ଗୃହର ରୁଟିନ୍ ଚେକଅପ୍ କାର୍ଯ୍ୟ ବି ଆରମ୍ଭ ହୋଇଛି । "ପ୍ରତି ବର୍ଷ ରଥ ଯାତ୍ରା ସମୟରେ ମହାପ୍ରଭୁ ରତ୍ନ ବେଦୀରେ ନ ଥିବା ଯୋଗୁଁ ଗର୍ଭଗୃହ ଯାଞ୍ଚ ପ୍ରକ୍ରିୟା କରାଯାଇଥାଏ । ସେହି ଅନୁସାରେ ଶ୍ରୀମନ୍ଦିର ଗର୍ଭଗୃହ ଯାଞ୍ଚ ବି ଆରମ୍ଭ ହୋଇଛି । ବୁଧବାର ଦିନ ଶ୍ରୀମନ୍ଦିର ଯାଞ୍ଚ କରିବା ପାଇଁ ପହଞ୍ଚିଛନ୍ତି ବୈଷୟିକ କମିଟିର ସ୍ୱତନ୍ତ୍ର ଟିମ୍ । ଏହି ଟିମ୍ ଗର୍ଭ ଗୃହ ଓ ନାଟ ମଣ୍ଡପ ସ୍ଥିତି ଦେଖିବା ସହ ଶ୍ରୀମନ୍ଦିର ଭିତରର ପୂରା ସ୍ଥିତି ଯାଞ୍ଚ କରୁଛନ୍ତି । ବେହେରଣ ଦ୍ୱାର ଖୋଲି ଏହାର ନିର୍ମାଣ କାର୍ଯ୍ୟର ଅଗ୍ରଗତି ଓ ଅନ୍ୟ ଦ୍ୱାରଗୁଡି଼କର ସ୍ଥିତି ସମ୍ପର୍କରେ ଅନୁଧ୍ୟାନ କରାଯାଉଛି । ଶ୍ରୀମନ୍ଦିରରେ ଥିବା ଆର୍ଥିଙ୍ଗ ସିଷ୍ଟମର ସ୍ଥିତି ଦେଖିବା ସହ ରୁଟିନ ଯାଞ୍ଚ ପ୍ରକ୍ରିୟା ବି ଜାରି ରହିଛି । ଏଥିରେ ପୁର୍ତ୍ତ ବିଭାଗର ଚିଫ୍ ଇଞ୍ଜିନିୟରିଂ ଡିଜାଇନ ଟିମ୍, ଏ.ଏସ୍.ଆଇ.ର ଅଧିକାରୀ ଓ ଶ୍ରୀମନ୍ଦିର ବୈଷୟିକ କୋର୍ କମିଟି ସଦସ୍ୟ ସାମିଲ୍ ଅଛନ୍ତି," କହିଛନ୍ତି ପାଲ୍ ।
ବଜ୍ରପାତରୁ ଶ୍ରୀମନ୍ଦିରକୁ ରକ୍ଷା କରିବା ପାଇଁ ନୀଳଚକ୍ରରେ ଲାଗିଥିବା ଆର୍ଥିଙ୍ଗ୍ ବ୍ୟବସ୍ଥା ବା ଆର୍ଥ କଣ୍ଟକ୍ଟର ଠିକ୍ ଭାବେ କାର୍ଯ୍ୟ କରୁଛି କି ନାହିଁ ତା'ର ମଧ୍ୟ ଯାଞ୍ଚ କରିବା ପାଇଁ ଆର୍ଥିଂଙ୍ଗ୍ ବିଶେଷଜ୍ଞ ଆସି ଅନୁଧ୍ୟାନ କରିଛନ୍ତି । "ଆର୍ଥିଙ୍ଗ୍ ବିଶେଷଜ୍ଞ ଶ୍ରୀମନ୍ଦିରରେ ଥିବା ଆର୍ଥିଙ୍ଗ୍ ସିଷ୍ଟମର ସ୍ଥିତି ଦେଖିବା ସହ ରୁଟିନ୍ ଯାଞ୍ଚ ପ୍ରକ୍ରିୟା ଜାରି ରଖିଛନ୍ତି । ଐତିହ୍ୟ କିର୍ତ୍ତୀରାଜିରେ ଆର୍ଥିଙ୍ଗ୍ କଣ୍ଡକ୍ଟର୍ ଲଗାଗଲେ ତାହା ବଜ୍ରପାତକୁ ମନ୍ଦିର ଉପରେ ପଡି଼ବାକୁ ନ ଦେଇ ଆର୍ଥରେ, ଅର୍ଥାତ ମାଟିରେ, ଛାଡି଼ଦିଏ । ସେହି ବ୍ୟବସ୍ଥାକୁ ନେଇ ନୀଳଚକ୍ରରେ ୧୧ଟି ଆର୍ଥିଙ୍ଗ କଣ୍ଡକ୍ଟର୍ ଲଗାଯାଇଥିବା ବେଳେ ତା'ର କାର୍ଯ୍ୟ ସଠିକ୍ ଭାବେ ହେଉଛି କି ନାହିଁ ତା'ର ମଧ୍ୟ ଯାଞ୍ଚ କରାଯାଉଛି," କହିଛନ୍ତି ଆର୍ଥିଙ୍ଗ୍ ଏକ୍ସପର୍ଟ ପ୍ରଶାନ୍ତ ଚୌଧୁରୀ ।
ନିଳାଦ୍ରି ବିଜେ ପୂର୍ବରୁ ଶ୍ରୀମନ୍ଦିର ଭିତରେ ଚାଲିଥିବା ରୂପା ଦ୍ୱାର ଓ ଗର୍ଭଗୃହ ଯାଞ୍ଚ କାର୍ଯ୍ୟ ସରିଯିବ । ଏ ନେଇ ସେବାୟତ, ଏ.ଏସ୍.ଆଇ. କର୍ମକର୍ତ୍ତା ଓ ଶ୍ରୀମନ୍ଦିର ପ୍ରଶାସନ ମଧ୍ୟରେ ଉତ୍ତମ ସମନ୍ୱୟରେ କାର୍ୟ୍ୟର ଅନୁଧ୍ୟାନ କରାଯାଉଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
